यशोधर ते लक्ष्मीधर दी कथा—मालबदेश च श्रीधर नां दा इक शिश्ट ब्रैह्मण रौह्‌न्दा हा। उसदे दौं जागत होए। उन्न बड्डे दा नां यशोधर ते निक्के दा लक्ष्मीधर रक्खेआ। जिसलै ओह् जुआन होए तां बिद्या पढ़ाने लेई उनेंगी दूए देस भेजेआ गेआ रस्ते च इक घना ते बशाल जंगल पौन्दा हा। जित्थै नां पानी हा ते नां गै कोई रुक्ख-बूह्‌टा। छड़ी रेत गै रेत ही। दवैं भुक्खें-त्रेहाए दे सेआलै कुसै घनी छां आले रुक्खै हेठ पुज्जे। उत्थै उनेंगी पानियै दी बौली बी लब्भी। ओह् न्हाते-छोते ते खाई-पीयै राम करन लगी पे। रात पेई तां जंगली जनौरें कोला बचने आस्तै रुक्खै पर जाई चढ़े। उनें दिक्खेआ जे रातीं उस बौली चा मते सारे आदमी निकली आए। उन्दे चा इक धरत सोतन लगी पेआ, दूआ लेप करन लगी पेआ ते इक नै उत्थै पंजरंगी फुल्ल बछाई दित्ते। इक जना कुतुआं सुन्ने दा पलंग लेई आया। कुसै जने नै भोजन आनी रक्खी दित्ते। ओह्‌दे परैन्त उस बौली चा इक बड़ा शैल ते दिब्बपुरुश निकलेआ। जिसलै ओह् उस पलंगा पर बैठा तां उसदे नौकर-चाकरें दा अमला परतियै बौली च बड़ी गेआ। उसनै बौली चा दौं सत्रियां कड्ढियां। इक नै अपने घरै आले (उस पुरुशै) ते साकनी अग्गै भोजने आली थाली रक्खी। उन्दे खाने दै परैन्त उस स्त्री नै आपुं बी भोजन कीता। ओह् दिब्ब पुरुश निक्की रानी कन्नै पलंगै पर सेई गेआ ते बड्डी रानी पैर दबान लगी पेई।